Урыс-Кавказ зауэм хэкIуэдахэм я фэеплъ къызэIуах
Урыс-Кавказ зауэр зэриухрэ илъэси 153-рэ щрикъу махуэм ирихьэлIэу, Къэрэшей-Шэрджэс Республикэм и къалащхьэм щызэхэта щыгъуэ-щIэж пэкIум хыхьэу къызэIуахащ хэкIуэдахэм я фэеплъ.
Аслъэн Алий и псалъэ ПэкIум хэтащ республикэм и Iэтащхьэ Темрезов Рашид, КъШР-м и ЦIыхубэ Зэхуэсым (Парламентым) и унафэщI Иванов Александр, республикэм и Правительствэм и тхьэмадэ Уэзы Аслъэн, министрхэр, республикэм и район, къалэ администрацэхэм, дин, жылагъуэ зэгухьэныгъэхэм я лIыкIуэхэр. Къэрэшей-Шэрджэсым ис лъэпкъ куэдым я щыгъуэ махуэм ирихьэлIэу, къалэм ЩэнхабзэмкIэ и унэм и утыкум щекIуэкIа фэеплъ пэкIум цIыху щэ бжыгъэхэм зрагъэхьэлIащ.
«Гъэ къэс накъыгъэм и 21-м дигу къыдогъэкIыж Кавказ зауэм къытхуихьа гузэвэгъуэхэмрэ хэщIыныгъэхэмрэ. Ди лъэпкъым и нэхъыжьхэм яхузэфIэкIащ къатепсыха гуауэр ягъэвын, ди хабзэхэр яхъумэжын, социально-экономикэ Iуэху зэIумыбзхэм я хэкIыпIэхэр къагъуэтын, Урысейм и зыужьыныгъэм хэлъхьэныгъэхэр хуащIын», — къыхигъэщащ Темрезов Рашид.
Къэрэшей-Шэрджэсым и Iэтащхьэм и нэIэм щIэту яухуа, Урыс-Кавказ зауэм хэкIуэдахэм я фэеплъыр пэкIум къыщызэIуахащ.
«Кавказ зауэм хэкIуэдахэм я фэеплъ къызэIутхар хэкIуэдахэм я фэеплъ къудейкъым. Ар щыхьэт тохъуэ а зауэм и зэранкIэ цIыху куэдым я гъащIэм къыщыхъуа зэхъуэкIыныгъэхэр зыщыдгъэгъупщэ зэрымыхъунум. Ди къэралым, мамырыгъэрэ зэгурыIуэныгъэрэ ди зэхуаку дэлъу дызыдэпсэу гъунэгъу лъэпкъхэм я тхыдэр тщIэну, хэкIуэдахэм я фэеплъыр тхъумэжы-ну, апхуэдэ гузэвэгъуэ къэмыгъэхъуным щIэблэр щIэтпIыкIыну ди къалэнщ», — жиIащ Темрезов Рашид.
Республикэм и Iэтащхьэм къыхигъэщащ властым и органхэм, жылагъуэ лъэпкъ зэгухьэныгъэхэм я фIыгъэкIэ Къэрэшей-Шэрджэсым зэрызиужьыр, лъэпкъ хабзэр, щэнхабзэр, бзэр хъумэжыным ехьэлIауэ куэд зэралэжьыр. Абы зэрыжиIамкIэ, Урысей Федерацэм и къэрал лъэпкъ политикэм и лъабжьэр УФ-м ис лъэпкъхэр хъумэнырщ, абыхэм зегъэужьынырщ, Кавказ Ищхъэрэм щыпсэухэм я зэхуаку мамырыгъэрэ зэгурыIуэныгъэрэ дэлъхьэнырщ. Темрезовым къыхигъэщащ Кавказ зауэм хэкIуэдахэм я фэеплъыр илъэси 153-рэ зэрырикъур дигу къыщыдгъэкIыж махуэм ирихьэлIэу ахэр зэрытщымыгъупщэм ди яку дэлъ мамырыгъэр, зэгурыIуэныгъэр, пщIэр я нэщэнэу зэрыщытыр.
ПэкIум хыхьэу муслъымэн, чрис- тэн динхэм я лIыкIуэхэм тхьэлъэIухэр ирагъэкIуэкIащ илъэсищэрэ зыкIэ щыIа зауэм хэкIуэдахэм папщIэ.
«Щыгъуэ-щIэж махуэм ирихьэлIэу Кавказ зауэм хэкIуэдахэм я фэеплъыр къызэIудох. Илъэсищэрэ зыкIэ екIуэкIа зауэм хэкIуэдахэр, зи адэжь Хэкум къэзымыгъэзэжыфу хамэщIым дунейм щехыжа гъэрибхэр дигу къыдогъэкIыж. Илъэсхэр макIуэ, ауэ зауэм и лъэужьыр ужьыхыр-къым. Кавказым ис лъэпкъ куэдым я гъащIэм лъэужь къыщинащ а зауэм», — жиIащ «Русь» жылагъуэ зэгухьэныгъэм Къэрэшей-Шэрджэ- сым щиIэ щIыналъэ къудамэм и президиумым и унафэщI, республикэм и жылагъуэ зэгухьэныгъэхэм я лъэпкъ советым хэт Жедяев Евгений.
Урыс-Кавказ зауэм хэкIуэдахэм зы дакъикъэкIэ а махуэм и шэджагъуэм щахуэщыгъуащ Черкесск къалэм, дуней псом адыгэхэр щыпсэу и щIыналъэхэм. Къэрэшей-Шэрджэсым и щыхьэрым уафэгум тхьэрыкъуэ хужьхэр щраутIыпщхьащ, мамырыгъэмрэ зэгурыIуэныгъэмрэ я нэщэнэу.
ПэкIум къыщыпсэлъащ КъШР-м и жылагъуэ зэгухьэныгъэхэм я сове-тым и унафэщIым и япэ къуэдзэ Кончев Умар, «Ногай Эл» щIыналъэ лъэпкъ щэнхабзэ автономием и унафэщI, КъШР-м и жылагъуэ зэгухьэныгъэхэм я советым хэт Каза- ков Валерий, «Адыгэ Хасэ — Шэрджэс Парламент» зэгухьэныгъэм и тхьэмадэ Аслъэн Алий, нэгъуэщIхэри.
ПэкIу нэужьым, абы хэтхэм удз гъэгъахэр тралъхьащ илъэсищэрэ зыкIэ екIуэкIа зауэм хэкIуэдахэм я фэеплъым. АдэкIэ Черкесск къалэм ЩэнхабзэмкIэ и унэм театр программэ щагъэлъэгъуащ, щыгъуэ-щIэж махуэм теухуауэ.
Къэрэшей-Шэрджэсым и ЦIыхубэ Зэхуэсымрэ (Парламентымрэ) Правительствэмрэ я лIыкIуэхэр зыхэта апхуэдэ щыгъуэ пэкIухэр щекIуэкIащ Хьэбэз районым и Алий-Бердыкъуэ, Малокарачаевскэ районым и Красный Восток, Нэгъуей районым и Адил-Хьэлкъ къуажэхэм.
БЖЬЫХЬЭЛI Розэ.
